Top- digitale bemarkingstrategieë vir tuisondernemings - Corona Krisissentrum
Tuis / COVID-19 / Top- digitale bemarkingstrategieë vir tuisondernemings
Top- digitale bemarkingstrategieë vir tuisondernemings
Tuisondernemings is die afgelope dekade aan die toeneem en met die inperking sien ons die totstandkoming van nog meer gemeenskapgebaseerde ondernemings.
As die eienaar van so 'n mikroönderneming besef jy heel waarskynlik dat daar, buiten jou onmiddellike omgewing, 'n groot mark daar buite vir jou lê en wag.'n Aanlyn teenwoordigheid is daarom absoluut noodsaaklik – wêreldwyd is daar reeds meer as 4,9 miljard webgebruikers.
Maar wat doen jy as rekenaars, die internet en sosiale media nie jou sterkpunt is nie en jy seer sekerlik nie 'n toepaslik gekwalifiseerde professionele persoon kan bekostig nie?
'n Regstreekse en goedkoop manier om jou teikenmark te bereik, is deur gebruik te maak van sosiale media, Google-advertensies en soektogte, webwerfinligting en webwerfontwerp en e-pos-nuusbriewe," sê Rob Stokes, 'n Kaapstadse belegger en entrepreneur wat op tegnologie fokus. Hier volg die ses hoofareas van aanlyn bemarking wat vir 'n klein onderneming van belang is:
Die gebruik van sosiale media se grootste voordeel is sekerlik die vinnige verspreiding van inligting. Dis boonop gratis en dis 'n maklike manier om 'n aanlyn teenwoordigheid te verkry sonder dat jy nodig het om te veel omtrent ontwerpidees en uitleg te tob.
Dit vereis egter 'n mate van insette en leiding. Klein dingetjies soos jou logo, die beeld wat jy wil uitdra en 'n kort opsomming van jou besigheid se belangrikste prestasies, eienskappe en kwalifikasies, is areas waarin jy dalk voel jy het die hulp van 'n professionele persoon nodig.
Facebook is die beste plek om te begin deur die skep van 'n besigheidsblad. Hoewel dit nie heeltemal aan die doel van 'n webtuiste voldoen nie, is dit nogtans 'n goeie begin aangesien jy al jou kontakbesonderhede, werkure, besigheidslogo (ontwerp wat die identiteit van jou besigheid visueel weergee) en missie (die motief wat die skepping van die onderneming dryf) daar kan noem. Jy kan inligting omtrent jou produkte daar pos deur die gebruik van foto's, video's sowel as geskrewe teks. 'n Oorvloed ander ongelooflike gereedskap vir Facebookbladsye, 'n aanlyn winkel ingesluit, is ook beskikbaar.
Instagram is (saam met Facebook) 'n belangrike platform indien jou produk of diens 'n sterk visuele element bevat. Gebruik dit om goeiegehalte-foto's van jou produkte te vertoon – foto's wat werklik die vakmanskap van jou produk wys.
Twitter is 'n platform wat baie instandhouding verg maar dit kan ongelooflik voordelig wees as dit korrek gebruik word. As jy daarvan hou om aanlyn te gesels, is Twitter die plek vir jou.
LinkedIn is nie noodsaaklik vir 'n mikrobesigheid nie behalwe as jou teikenmark professionele besigheidsmense is.
Stokes sê 'n goeie webwerf beantwoord verbruikers se vrae en is jou belangrikste digitale besigheidskaartjie. Dis die plek waar jou kliënte alles omtrent jou besigheid kan uitvind.
Wie is jy? Hoe het die besigheid ontstaan? Jou produkreeks of reeks dienste. Jou aanlyn winkel vir e-handel. Jou span (indien jy personeel in diens het) om die besigheid meer persoonlik te maak. En natuurlik kontakbesonderhede en jou besigheidsure.
Waarom 'n webtuiste indien jy 'n Facebookblad het? Baie mense soek daagliks produkte of dienste in hulle area en die primêre soektoerusting wat daarvoor gebruik word, is Google, wat uiters komplekse algoritmes gebruik om die inligting te verskaf.
Stokes sê: "'n Persoon wat Google vir navorsing inspan, is doelgerig en weet waarna hy soek. Hy kliek gewoonlik op die skakels wat ná die soektog bo-aan die resultatelys staan."
As eienaar van 'n mikroönderneming kan jy betaal sodat jou besigheid se naam as 'n geborgde skakel bo-aan die lys staan of jy kan jou webwerfaanbieding verbeter en so 'n hoër plek op die Google-ranglys beklee.
Indien jy wil hê mense moet op die skakel na jou webwerf kliek, moet jy dus genoeg doen om te verseker dat die inhoud van die webwerf aan die verbruiker se behoeftes voldoen.
Stokes sê egter dis nie nodig om duisende rande aan 'n webwerf te bestee nie – daar is verskeie aanlyn inisiatiewe wat kan help om dit goedkoop saam te stel. Sy raad is om te fokus op goeie inhoud.
Inhoud is nie net teks nie. Inhoud kan insluit foto's, grafika, video en teks. Foto- en beeldgehalte moet van 'n hoë standaard wees. Kopieskryfwerk moet professioneel en soekenjin-geoptimaliseer wees. Indien jy 'n statiese webtuiste beplan – een wat net as 'n aanlyn besigheidskaartjie dien en inhoud wat nie gereeld bygewerk word nie, is bogenoemde die blote minimum vereistes. Onthou dat 'n webtuiste wat goedkoop vertoon nie jou produk of diens gaan verkoop nie.
Jy gaan waarskynlik jou webtuiste meer gereeld wil bywerk met nuwe inligting. Blog omtrent jou besigheid se goeie aspekte op jou webtuiste. Inhoudsbemarking is een van die kragtigste aanlyn hulpmiddels. Deel jou blog verder via sosialemedia-platforms en onthou ook: hoe meer gereeld jy die inhoud van jou besigheid se webtuiste bywerk, hoe beter is die kanse dat jou besigheid se naam gaan opduik in mense se soektogte.
Betaalportale en inkopiemandjies
Daar is 'n verskeidenheid aanlyn betaalstelsels beskikbaar wat kan verseker dat kliënte veilig voel om transaksies op jou webtuiste uit te voer. Maak seker jy bied hulle 'n seepgladde proses wat jou en die kliënt beskerm.
Stokes reken 'n goeie e-posnuusbrief is die ideale manier om jou bemarkingstrategie verder uit te brei. 'n E-posnuusbrief skep die geleentheid om verbruikers bewus te maak van jou handelsnaam.
Wanneer die verbruiker dan in die toekoms gereed is om iets te koop, sal hy jou handelsnaam onthou en terugkeer na jou onderneming. Reg van die begin af moet elke kliënt waarmee jy te doen het by 'n datalys gevoeg word sodat jy hulle gereeld kan e-pos. Op dié wyse bly jy in aanraking met kliënte terwyl jy seker maak hulle weet jou besigheid bestaan nog.